Tom Kristensen vandt åbningsløbet i årets DTM-serie, da han i sin Audi A4 sejrede på Hockenheim foran sidste års mester, Timo Scheider.

Danskeren havde ellers indstillet sig på en yderst tilfredsstillende andenplads, da den førende holdkammerat Mattias Ekström to omgange før afslutningen blev ramt af en punktering. - Så kan alt vist ske," siger Tom Kristensen, da han i målet blev bedt om at analysere åbningsløbet. - Jeg har aldrig haft Hockenheim som favoritbane, heller ikke før mit meget omtalte crash for to år siden. Derfor er jeg altid kommet lidt skævt i gang med en DTM-sæson og har måttet forsøge at indhente det tabte, når feltet ramte de baner, der traditionelt ligger bedre til mig, for eksempel Oschersleben, Brands Hatch og Zandvoort. Derfor er jeg super lykkelig for sejren, siger nordjyden. For Kristensen var sejren ekstra velkommen, fordi den afsluttede en periode på over to år uden DTM-gevinst: - Mit crash i 2007 kostede så mange løb, at jeg efter mit comeback mere skulle støtte mine medkørere hos Audi end tænke på egne chancer. Sidste år burde jeg have vundet et par løb efter pole position, men var rimeligt uheldig med at blive ramt af to gange regnvejr på tørvejrsdæk. Det er den slags, man som kører sagtens kan forklare sig ud af, men når folk ser på resultatlisterne, er det ikke så logisk. Derfor er jeg vildt glad for sejren, især fordi det er min afskedssæson i DTM. Men måske er det lidt karma over det, for Ekström vandt for tre år siden på Brands Hatch, da jeg måtte udgå fra sikker føring kort før mål, siger Tom Kristensen. For Audi blev løbet trods svenskerens uheld en stor triumf. Der var Audi'er på de fire forreste pladser, og hele tre af konkurrenten Mercedes' trumfkort gik pointløse fra Hockenheim. 2005-mesteren Gary Paffett ramte først oversatset en konkurrent, der fik frontkåben på britens bil til at løsne sig og hamre ned i teamkollegaen Ralf Schumacher. Desuden måtte canadieren Bruno Spengler udgå fra en topplacering, da han løb tør for benzin. Resultat af DTM-løb på Hockenheim: 1: Tom Kristensen, Audi 2009, 39 omg. 2: Timo Scheider, Audi 2009, +0,353 sek. 3: Oliver Jarvis, Audi 2008, +4,450 sek. Stillingen i mesterskabet: 1: Tom Kristensen, Audi, 10 p. 2: Timo Scheider, Audi, 8 p. 3: Oliver Jarvis, Audi, 6 p.